তথ্যবিবরণী নম্বর : ৪০৭৫

**রাষ্ট্রপতির সাথে ঢাকা বিশ্ববিদ্যালয়ের উপাচার্যের সাক্ষাৎ**

ঢাকা, ২৫ আশ্বিন (১০ অক্টোবর) :

রাষ্ট্রপতি মোঃ আবদুল হামিদের সাথে আজ বঙ্গভবনে ঢাকা বিশ্ববিদ্যালয়ের উপাচার্য ড. মোঃ আখতারুজ্জামানের নেতৃত্বে বিশ্ববিদ্যালয়ের একটি প্রতিনিধিদল সাক্ষাৎ করেন। বিশ্ববিদ্যালয়ের প্রো-উপাচার্যদ্বয়, কোষাধ্যক্ষ ও রেজিস্ট্রার এসময় উপস্থিত ছিলেন।

সাক্ষাৎকালে ঢাকা বিশ্ববিদ্যালয়ের উপাচার্য বিশ্ববিদ্যালয়ের শতবর্ষপূর্তি উপলক্ষ্যে বাস্তবায়িত কার্যক্রম সম্পর্কে রাষ্ট্রপতিকে অবহিত করেন এবং এ সংক্রান্ত স্মারক উপহার ও প্রকাশনা রাষ্ট্রপতির কাছে হস্তান্তর করেন। এ সময় উপাচার্য বিশ্ববিদ্যালয়ের অবকাঠামো উন্নয়ন ও শিক্ষা কার্যক্রম সম্পর্কে রাষ্ট্রপতিকে অবহিত করেন। তিনি বলেন, বর্তমানে শুধু বিশ্ববিদ্যালয়ের অধ্যাপক ও সিন্ডিকেট মেম্বাররা বসেই পাঠ্যক্রম নির্ধারণ করেন না বরং দেশের শিল্প ও বাণিজ্য খাতের চাহিদা বিবেচনায় নিয়ে তা প্রণয়ন করা হয়। তিনি জানান, ঢাকা বিশ্ববিদ্যালয়ে ইতোমধ্যে স্টুডেন্ট প্রমোশন এন্ড সাপোর্ট সার্ভিস নামে একটি বিভাগ খোলা হয়েছে যেখানে শিক্ষার্থীদের পেশাগত বিভিন্ন প্রশিক্ষণ ও পরামর্শ দেওয়া হয়।

রাষ্ট্রপতি মোঃ আবদুল হামিদ বলেন, উচ্চশিক্ষার যুগোপযোগী হওয়া এখন সময়ের দাবি। শিক্ষার সাথে পরিবর্তনশীল বিশ্ব পরিস্থিতির সংযোগ ঘটাতে হবে। তিনি এক্ষেত্রে বিশ্ববিদ্যালয়সমূহে গবেষণা কার্যক্রমের মান ও পরিধি বাড়ানোর উপর জোর দেন। এছাড়া বিশ্ববিদ্যালয়ের প্রতিটি কার্যক্রমে স্বচ্ছতা ও জবাবদিহি নিশ্চিত করার নির্দেশ দেন রাষ্ট্রপতি।

রাষ্ট্রপতির কার্যালয়ের সচিব সম্পদ বড়ুয়া, সামরিক সচিব মেজর জেনারেল এস এম সালাহ উদ্দিন ইসলাম, প্রেস সচিব মোঃ জয়নাল আবেদীন, সচিব (সংযুক্ত) মোঃ ওয়াহিদুল ইসলাম খান এ সময় উপস্থিত ছিলেন।

#

ইমরানুল/এনায়েত/মোশারফ/আরাফাত/আব্বাস/২০২২/২১৫২ ঘণ্টা

তথ্যবিবরণী নম্বর : ৪০৭৪

**শাহ আবদুল করিমের সৃষ্টিকর্ম সংরক্ষণে সংস্কৃতি বিষয়ক মন্ত্রণালয় কাজ করে যাচ্ছে**

 **---সংস্কৃতি প্রতিমন্ত্রী**

ঢাকা, ২৫ আশ্বিন (১০ অক্টোবর) :

সংস্কৃতি বিষয়ক প্রতিমন্ত্রী কে এম খালিদ বলেছেন, বাউল সম্রাট শাহ আবদুল করিমের গান, সৃষ্টিকর্ম ও স্মৃতি সংরক্ষণে সংস্কৃতি বিষয়ক মন্ত্রণালয় কাজ করে যাচ্ছে। ইতোমধ্যে তাঁর রচিত ৫০০টি গানের মধ্যে ৪৭২ টি গানের স্বত্ব সংস্কৃতি বিষয়ক মন্ত্রণালয়ের আওতাধীন বাংলাদেশ কপিরাইট অফিসের মাধ্যমে সংরক্ষণ করা হয়েছে। এর মাধ্যমে তাঁর পরিবারের রয়্যালটি প্রাপ্তির অধিকারকে নিশ্চিত করা হয়েছে। ‘সাংস্কৃতিক মনীষীদের নামে সাংস্কৃতিক কেন্দ্র নির্মাণ’ শীর্ষক প্রকল্পের মাধ্যমে শাহ আবদুল করিমের নামে সাংস্কৃতিক কেন্দ্র নির্মাণেরও উদ্যোগ নেয়া হয়েছে। প্রকল্পটির ডিপিপি প্রণয়নের কাজ শীঘ্রই শেষ হবে।

প্রতিমন্ত্রী আজ সন্ধ্যায় বাংলাদেশ শিল্পকলা একাডেমির জাতীয় সংগীত, আবৃত্তি ও নৃত্যকলা কেন্দ্র মিলনায়তনে বাউল সম্রাট শাহ আবদুল করিমের ১৩তম মৃত্যুবার্ষিকী উপলক্ষ্যে বাংলাদেশ সংস্কৃতি ফোরাম আয়োজিত আলোচনা সভা ও সাংস্কৃতিক অনুষ্ঠানে প্রধান অতিথির বক্তব্যে এসব কথা বলেন।

প্রধান অতিথি বলেন, জাতির পিতা বঙ্গবন্ধু শেখ মুজিবুর রহমান শাহ আবদুল করিমকে খুব পছন্দ করতেন এবং তাঁর গানের ভক্ত ছিলেন। প্রতিমন্ত্রী বলেন, শাহ আবদুল করিম তৎকালীন সুনামগঞ্জ মহকুমা আওয়ামী লীগের সাংস্কৃতিক সম্পাদক ছিলেন। তিনি ১৯৫৪ সালের যুক্তফ্রন্ট নির্বাচনে বাউলশিল্পী কামালউদ্দিনসহ বিভিন্ন নির্বাচনী জনসভায় গণসংগীত পরিবেশন করে প্রভূত খ্যাতি অর্জন করেন। তাছাড়া তিনি ১৯৫৭ সালে টাঙ্গাইলের কাগমারী সম্মেলনে অংশগ্রহণ করেন।

বাংলাদেশ সংস্কৃতি ফোরাম এর সভাপতি ও আর্থিক প্রতিষ্ঠান বিভাগের অতিরিক্ত সচিব মফিজ উদ্দিন আহমেদ (আহমেদ ফরিদ) এর সভাপতিত্বে অনুষ্ঠানে বিশেষ অতিথি হিসাবে বক্তৃতা করেন সংরক্ষিত নারী আসনের সংসদ সদস্য (সিলেট-সুনামগঞ্জ) এডভোকেট শামীমা আক্তার খানম, বঙ্গবন্ধু শেখ মুজিব মেডিকেল বিশ্ববিদ্যালয়ের জেনারেল সার্জারি বিভাগের অধ্যাপক ডা. মোঃ আবুল কালাম চৌধুরী ও নাবিহা এক্সপ্রেসের চেয়ারম্যান সেলিনা চৌধুরী।

পরে মনোজ্ঞ সাংস্কৃতিক অনুষ্ঠান পরিবেশিত হয়।

#

ফয়সল/এনায়েত/মোশারফ/আরাফাত/আব্বাস/২০২২/২২২১ ঘণ্টা

তথ্যবিবরণী                                                                                          নম্বর : ৪০৭৩

**কন্যা শিশুদের বিকাশে শিক্ষা, স্বাস্থ্য, নিরাপত্তা ও মর্যাদা নিশ্চিত করতে হবে**

 **---আইসিটি প্রতিমন্ত্রী**

ঢাকা, ২৫ আশ্বিন (১০ অক্টোবর ২০২২):

 তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক বলেছেন, কন্যা শিশুদের শারীরিক ও মানসিক বিকাশের জন্য ব্যক্তি, পরিবার, প্রতিষ্ঠান ও রাষ্ট্রকে শিক্ষার সুযোগ, স্বাস্থ্যসেবা, নিরাপত্তা ও মর্যাদা-এ ৪টি বিষয় নিশ্চিত করতে হবে।

প্রতিমন্ত্রী আজ আন্তর্জাতিক কন্যা শিশু দিবস উপলক্ষ্যে সেভ দ্য চিল্ড্রেন আয়োজিত গার্ল টক অনুষ্ঠানে প্রধান অতিথির বক্তব্যে এসব কথা বলেন।

পলক বলেন শিশুদের অধিকার নিশ্চিত করার বিষয়ে কেন্দ্র থেকে প্রান্তে সচেতনতা ছড়িয়ে দিতে একটি ন্যাশনাল প্ল্যাটফর্ম গড়ে তোলা হবে। তিনি তাদেরকে অনলাইন সামাজিক প্ল্যাটফর্ম ব্যবহারে অভিজ্ঞ করে তোলার ওপরও গুরুত্বারোপ করেন। প্রতিমন্ত্রী উপস্থিত শিশুদের দাবি ও ইচ্ছার প্রতিফলন জাতীয় পর্যায়ে নিয়ে যেতে তাদেরকে জনতার সরকার প্ল্যাটফর্মে সংযুক্ত হওয়ার আহ্বান জানান।

এছাড়াও দেশের ৩০০টি স্কুল অব ফিউচারে সেভ দ্য চিল্ড্রেন এর একটি করে ডেস্ক স্থাপনের প্রতিশ্রুতি দেন পলক। বক্তব্য শেষে মেয়েদের অধিকার সমুন্নত রাখার প্রতিশ্রুতিতিতে তিনিসহ স্বাক্ষর করেন ১০ বিশিষ্ট ব্যক্তি। এদের মধ্যে ছিলেন ঢাকায় নিযুক্ত ব্রিটিশ হাইকমিশনের ডেপুটি হাইকমিশনার জাবেদ পাটেল, সুইডেন দূতাবাসের ডেপুটি হেড অব মিশন স্টিউসমেন, ইউ এন এফ পি এর কান্ট্রি রিপ্রেজেন্টেটিভ ক্রিস্টিন ব্লু খুশ, সেভ দ্য চিলড্রেন ইন বাংলাদেশের কান্ট্রি ডিরেক্টর অনুভ্যান ম্যানন ।

#

শহিদুল/এনায়েত/ মোশারফ/আরাফাত/লিখন/২০২২/২২১৪ ঘন্টা

তথ্যবিবরণী নম্বর : ৪০৭২

**বঙ্গবন্ধু ছিলেন নির্যাতিত জাতিসমূহের মুখপাত্র**

 **---মুক্তিযুদ্ধ বিষয়ক মন্ত্রী**

ঢাকা, ২৫ আশ্বিন (১০ অক্টোবর):

মুক্তিযুদ্ধ বিষয়ক মন্ত্রী আ ক ম মোজাম্মেল হক বলেছেন, বিশ্বের বিভিন্ন দেশে সাম্রাজ্যবাদ ও উপনিবেশবাদের বিরুদ্ধে জাতির পিতা বঙ্গবন্ধু শেখ মুজিবুর রহমান ছিলেন নির্যাতিত জাতিসমূহের মুখপাত্র।

আজ ঢাকার ডিপ্লোমা ইঞ্জিনিয়ার্স ইনস্টিটিউটে এশিয়ান জার্নালিস্ট হিউম্যান রাইটস এন্ড কালচারাল ফাউন্ডেশন (এজাহিকাফ) আয়োজিত ‘বঙ্গবন্ধু ও মুক্তিযুদ্ধভিত্তিক চলচ্চিত্র নির্মাণের গুরুত্ব’ শীর্ষক আলোচনা সভা, পারফরম্যান্স অ্যাওয়ার্ড ২০২১ প্রদান এবং সাংস্কৃতিক অনুষ্ঠানে প্রধান অতিথির বক্তৃতায় এ কথা বলেন।

তিনি বলেন, বঙ্গবন্ধুর বিশ্বশান্তি, সম্প্রীতি ও মানবতার দর্শন আন্তর্জাতিক অঙ্গনে প্রশংসিত হয়েছিল তাঁর জীবদ্দশায়। তিনি সদ্য স্বাধীন হওয়া একটি দেশের রাষ্ট্রপ্রধান হয়েও বিভিন্ন আন্তর্জাতিক ফোরামে বিশ্ব নেতা  হিসেবে সমাদৃত ছিলেন।

তিনি বলেন, আমাদের চরম দুর্ভাগ্য ১৯৭৫-এর ১৫ আগস্ট স্বাধীনতাবিরোধী পাকিস্তানপ্রেমী মৌলবাদী সাম্প্রদায়িক অপশক্তি সপরিবারে বঙ্গবন্ধুকে হত্যা করে আলোকাভিসারী এক জাতিকে পশ্চাৎপদতার অন্ধকারে নিক্ষেপ করেছে। বঙ্গবন্ধু জীবিত থাকলে বাংলাদেশ অনেক আগেই উন্নত দেশে পরিণত হতো।

মন্ত্রী এ সময় বঙ্গবন্ধু ও মুক্তিযুদ্ধ নিয়ে নির্মোহভাবে চলচ্চিত্র নির্মাণে চলচ্চিত্র সংশ্লিষ্টদের প্রতি আহ্বান জানান।

এজাহিকাফ-এর সভাপতি বীর মুক্তিযোদ্ধা সাদেক সিদ্দিকীর সভাপতিত্বে অনুষ্ঠানে চলচ্চিত্র ব্যক্তিত্ব বীর মুক্তিযোদ্ধা আহসান উল্লাহ মনি, কবি আব্দুল খালেক, বাংলা কারস এর ম্যানেজিং ডিরেক্টর মোঃ জাকির হোসেন, বাংলাদেশ প্রাণিবিজ্ঞান সমিতির সভাপতি প্রফেসর ড. হামিদা খানম, দৈনিক নবচেতনা পত্রিকার সম্পাদক লায়ন মোঃ সাখাওয়াত হোসেন, চলচ্চিত্র পরিচালক সমিতির সভাপতি সোহানুর রহমান সোহান, বঙ্গবন্ধু সাংস্কৃতিক জোটের সাধারণ সম্পাদক অরুণ সরকার রানাসহ এজাহিকাফ-এর নেতৃবৃন্দ উপস্থিত ছিলেন।

#

মারুফ/পাশা/এনায়েত/মোশারফ/আরাফাত/আব্বাস/২০২২/২০৩০ ঘণ্টা

তথ্যবিবরণী নম্বর : ৪০৭১

**পররাষ্ট্রমন্ত্রীর সাথে ব্রিটিশ পররাষ্ট্রমন্ত্রীর ফোনালাপ**

ঢাকা, ২৫ আশ্বিন (১০ অক্টোবর):

আজ বিকেলে পররাষ্ট্রমন্ত্রী ড. এ কে আব্দুল মোমেন এবং ব্রিটিশ পররাষ্ট্রমন্ত্রী জেমস ক্লেভারলির মধ্যে এক সৌজন্য ফোনালাপ অনুষ্ঠিত হয়েছে। গত মাসে ব্রিটিশ পররাষ্ট্রমন্ত্রী হিসেবে দায়িত্ব গ্রহণের পর বাংলাদেশের পররাষ্ট্রমন্ত্রীর সাথে এটিই তার প্রথম ফোনালাপ। এসময় বাংলাদেশের পররাষ্ট্রমন্ত্রী নবনিযুক্ত ব্রিটিশ পররাষ্ট্রমন্ত্রীকে অভিনন্দন জানান। রানি এলিজাবেথের শেষকৃত্য অনুষ্ঠানে অংশগ্রহণ করার জন্য প্রধানমন্ত্রী শেখ হাসিনার প্রতি কৃতজ্ঞতা প্রকাশ করে ব্রিটিশ পররাষ্ট্রমন্ত্রী এটিকে বাংলাদেশ-যুক্তরাজ্য দ্বিপাক্ষিক সম্পর্কের অন্যতম মাইলফলক হিসেবে উল্লেখ করেন।

ফোনালাপে বাংলাদেশ-যুক্তরাজ্য দ্বিপাক্ষিক সম্পর্ক উন্নয়নে যুক্তরাজ্যে অবস্থানরত অভিবাসী বাংলাদেশিদের অবদান, দ্বিপাক্ষিক বাণিজ্য, বিনিয়োগ সম্পর্ক, বহুপাক্ষিক বিভিন্ন ক্ষেত্রে সহযোগিতার বিষয়ে দুই দেশের পররাষ্ট্রমন্ত্রীর মধ্যে আলোচনা হয়। গত বছর বাংলাদেশ ও যুক্তরাজ্যের দ্বিপাক্ষিক সম্পর্কের সুবর্ণজয়ন্তী উদযাপনের বিষয়টি বিশেষভাবে উল্লেখ করেন পররাষ্ট্রমন্ত্রী ড. মোমেন। চলমান সংঘাত এবং এর ফলে সৃষ্ট খাদ্য ও জ্বালানি সংকটের বিষয়টি আলোচনায় স্থান পায়। এ প্রসঙ্গে, পররাষ্ট্রমন্ত্রী ড. মোমেন উল্লেখ করেন যে, সংঘাতের কারণে সাধারণ মানুষ বিশেষ করে উন্নয়নশীল দেশের মানুষ বেশি ক্ষতিগ্রস্ত হচ্ছে। বাংলাদেশের পররাষ্ট্রমন্ত্রী শান্তিপূর্ণ উপায়ে আলোচনার মাধ্যমে সংকট সমাধানে উদ্যোগ গ্রহণের উপর গুরুত্বারোপ করেন। রোহিঙ্গা ইস্যুতে সবসময় বাংলাদেশের পাশে থাকার জন্য ব্রিটিশ পররাষ্ট্রমন্ত্রীকে ধন্যবাদ জানান পররাষ্ট্রমন্ত্রী ড. মোমেন। এ সময় রোহিঙ্গাদের প্রত্যাবাসন সফল করার জন্য যুক্তরাজ্যের পক্ষ থেকে আরো জোরালো এবং কার্যকরী ভূমিকা রাখার জন্য ব্রিটিশ পররাষ্ট্রমন্ত্রীকে অনুরোধ করেন। রোহিঙ্গা ইস্যুতে বিভিন্ন ফোরামে বাংলাদেশের পাশে থাকার দৃঢ় আশ্বাস প্রদান করেন ব্রিটিশ পররাষ্ট্রমন্ত্রী। এছাড়া জলবায়ু ইস্যুতে বাংলাদেশের ভূমিকার প্রশংসা করেন তিনি।

সৌজন্য ফোনালাপের সময় দুই দেশের পররাষ্ট্রমন্ত্রী সার্বিক দ্বিপাক্ষিক সম্পর্কের বিষয়ে সন্তোষ প্রকাশ করেন এবং দ্বিপাক্ষিক সম্পর্ক আরো জোরদার করার বিষয়ে আশাবাদ ব্যক্ত করেন।

#

মোহসিন/পাশা/এনায়েত/মোশারফ/আরাফাত/আব্বাস/২০২২/২০৩০ ঘণ্টা

তথ্যবিবরণী নম্বর : ৪০৭০

**প্রধানমন্ত্রীকে যুব ও ক্রীড়া প্রতিমন্ত্রীর অভিনন্দন জ্ঞাপন**

ঢাকা, ২৫ আশ্বিন (১০ অক্টোবর) :

সাফ নারী ফুটবলে বাংলাদেশ অপরাজিত  চ্যাম্পিয়ন হওয়ায় আজ মন্ত্রিপরিষদ বৈঠকের পর ক্রীড়াবান্ধব প্রধানমন্ত্রী শেখ হাসিনার হাতে ফুল দিয়ে শুভেচ্ছা জানান যুব ও ক্রীড়া প্রতিমন্ত্রী  মোঃ জাহিদ আহসান রাসেল। প্রতিমন্ত্রী বাংলাদেশ নারী ফুটবলের অবিস্মরণীয় এ বিজয়ে প্রধানমন্ত্রীর প্রতি আন্তরিক অভিনন্দন ও কৃতজ্ঞতা জ্ঞাপন করেন। এসময় যুব ও ক্রীড়া সচিব মেজবাহ উদ্দিন উপস্থিত ছিলেন।

উল্লেখ্য, সম্প্রতি নেপালে অনুষ্ঠিত সাফ নারী ফুটবল চ্যাম্পিয়নশিপে দাপটের সঙ্গে খেলে নতুন ইতিহাস গড়েছে বাংলাদেশ। ফাইনাল খেলায় নেপালকে ৩-১ গোলে উড়িয়ে দিয়ে চ্যাম্পিয়নের মুকুট মাথায় তোলেন বাংলাদেশের নারীরা। তাঁরা শুধু শিরোপাই জেতেননি, টুর্নামেন্টেও ছিলেন অপরাজিত।

নারী ফুটবলে আজকের এ সাফল্যের মূল কৃতিত্বের অধিকারী প্রধানমন্ত্রী শেখ হাসিনা।  তিনি ২০১২ সালে প্রাথমিক বিদ্যালয়ের শিক্ষার্থীদের জন্য বঙ্গমাতা গোল্ডকাপ ফুটবল টুর্নামেন্ট চালু করেন। এছাড়াও প্রধানমন্ত্রীর নির্দেশে  যুব ও ক্রীড়া মন্ত্রণালয় প্রতি বছর কিশোরীদের জন্য বঙ্গমাতা গোল্ডকাপ ফুটবল টুর্নামেন্ট আয়োজন করে থাকে।

#

আরিফ/পাশা/মোশারফ/আরাফাত/রেজাউল/২০২২/১৯৩৫ ঘণ্টা

তথ্যবিবরণী নম্বর : ৪০৬৯

**জনগণের টাকায় সরকারি হাসপাতাল, জনগণকে সঠিক সেবা দিন**

 **--স্বাস্থ্যমন্ত্রী**

ঢাকা, ২৫ আশ্বিন (১০ অক্টোবর) :

স্বাস্থ্য ও পরিবার কল্যাণ মন্ত্রী জাহিদ মালেক আজ চট্রগ্রাম মেডিকেল কলেজ হাসপাতালের সভাকক্ষে চট্রগ্রামের সরকারি স্বাস্থ্যসেবা খাতের সাথে যুক্ত ঊর্ধ্বতন কর্মকর্তা, চিকিৎসক, নার্সদের সাথে স্বাস্থ্যসেবার উন্নয়নে করণীয় বিষয়ে এক মতবিনিময় সভায় অংশগ্রহণ করেন।

সভায় স্বাস্থ্যমন্ত্রী চট্রগ্রাম বিভাগের হাসপাতালগুলোর বিভিন্ন বিষয়াদি সম্পর্কে জানতে চান। দেশের সাধারণ মানুষের জন্য সরকারি হাসপাতালের সেবার মান বৃদ্ধি করার প্রয়োজনীয়তা তুলে ধরে এসময় স্বাস্থ্যমন্ত্রী বলেন, ‘চট্রগ্রাম মেডিকেল কলেজ হাসপাতালের চিকিৎসা ব্যবস্থাসহ গত দুই মাসে কুমিল্লা জেনারেল হাসপাতাল, রাজশাহী মেডিকেল কলেজ হাসপাতালসহ অন্যান্য সরকারি হাসপাতাল পরিদর্শন করা হয়েছে। হাসপাতালগুলো পরিদর্শন করে ভালো কাজের পাশাপাশি বেশ কিছু সমস্যা সামনে চলে এসেছে। এগুলো মেনে নেয়া যাবে না। জনগণের টাকায় এই সরকারি হাসপাতালগুলো নির্মাণ করা হয়েছে, তাহলে জনগণের চিকিৎসা সেবায় ঘাটতি থাকে কীভাবে?’ তিনি বলেন, ভালো ব্যবহার ও পরিচ্ছন্নতার অভাবে দেশ থেকে হাজারো মানুষ ভারত, সিঙ্গাপুর বা থাইল্যান্ডে চিকিৎসার জন্য যাচ্ছে। এতে আমাদের বিলিয়ন বিলিয়ন ডলার দেশের বাইরে চলে যাচ্ছে। অথচ দেশেই ভালো চিকিৎসা, ভালো ব্যবহার ও মেশিনগুলোর সঠিক প্রয়োগ করতে পারলে, এই বিলিয়ন ডলার দেশেই রাখা যেত। একারণেই, আমরা স্বাস্থ্য মন্ত্রণালয় থেকে গোটা দেশের স্বাস্থ্যসেবা খাতের উন্নয়নে মাঠে নেমেছি। আমরা ইতোমধ্যে সমস্যাগুলোকে চিহ্নিত করতে সক্ষম হয়েছি। যেহেতু সমস্যাগুলো আমরা ধরতে পেরেছি, তাই সমস্যাগুলোর সমাধানও হবে। করোনার মতো এত বড় মহামারি প্রতিরোধে আমরা যদি বিশ্বে ৫ম স্থান লাভ করতে পারি, দক্ষিণ এশিয়ায় চ্যাম্পিয়ন হতে পারি, তাহলে দেশের সাধারণ মানুষের স্বাস্থ্যসেবা দিতে আমরা কেন ব্যর্থ হবো- প্রশ্ন রাখেন তিনি। মন্ত্রী এ সময় প্রতিষ্ঠান প্রধানদের স্বাস্থ্যসেবার মান বৃদ্ধির তাগিদ দিয়ে বলেন, ‘নিজ নিজ হাসপাতালকে পরিচ্ছন্ন করে ফেলুন, সেবার মান বাড়ান, যা লাগে তা নিন, লোকবল লাগে নিয়োগ দিন, বেড বৃদ্ধির প্রয়োজন হলে বেড ডাবল করে নিন, কিন্তু মানুষের স্বাস্থ্যসেবার মান আপনাকে ভালো করতেই হবে। এরপর আর সুযোগ পাবেন না।’

স্বাস্থ্যমন্ত্রী এসময় সভায় উপস্থিত বিভিন্ন উপজেলা স্বাস্থ্য কর্মকর্তাদের তাদের নিজ নিজ অফিসের কাজের অগ্রগতি ও সমস্যাদি নিয়ে জানতে চান এবং প্রয়োজনীয় করণীয় নিয়ে দিক নির্দেশনা দেন। স্বাস্থ্যমন্ত্রী এর আগে চট্রগ্রাম বিভাগীয় হাসপাতাল পরিদর্শন করে জাতির পিতা বঙ্গবন্ধু শেখ মুজিবুর রহমানের ম্যুরাল উদ্বোধন করেন এবং চট্রগ্রাম মেডিকেল কলেজে ভর্তিকৃত রোগীদের সাথে কথা বলে তাদের চিকিৎসার খোঁজ-খবর নেন। সভায় উপস্থিত বিভিন্ন উপজেলা স্বাস্থ্য কর্মকর্তাদের চাহিদার প্রেক্ষিতে উপজেলা সরকারি হাসপাতালগুলোকে ১০ বেড হাসপাতাল থেকে ৩১ বেডে উত্তীর্ণ করার ঘোষণা দেন।

স্বাস্থ্য অধিদপ্তরের মহাপরিচালক এবিএম খুরশীদ আলম, স্বাস্থ্য ও পরিবার কল্যাণ মন্ত্রণালয়ের অতিরিক্ত সচিব (প্রশাসন) সাইদুর রহমান, স্বাস্থ্য শিক্ষা বিভাগের মহাপরিচালক এ কে এম আমির খসরু, স্বাস্থ্য অধিদপ্তরের অতিরিক্ত মহাপরিচালক (প্রশাসন) প্রফেসর আহমেদুল কবীর, স্বাস্থ্য অধিদপ্তরের পরিচালক (প্রশাসন) প্রফেসর শামিউল ইসলাম সাদীসহ অন্যান্য ঊর্ধ্বতন কর্মকর্তা এ সময় উপস্থিত ছিলেন।

#

মাইদুল/পাশা/রাহাত/এনায়েত/মোশারফ/আরাফাত/রেজাউল/২০২২/২১০৫ ঘণ্টা

তথ্যবিবরণী                                                                                          নম্বর :৪০৬৮

**আইন বলে দেবে খালেদা জিয়া নির্বাচনে অংশ নিতে পারবেন কী-না**

 **--আইনমন্ত্রী**

ঢাকা, ২৫ আশ্বিন (১০ অক্টোবর ২০২২):

বিএনপি চেয়ারপারসন খালেদা জিয়া আগামী জাতীয় সংসদ নির্বাচনে অংশ নিতে পারবেন কী-না - এমন প্রশ্নের জবাবে আইন, বিচার ও সংসদ বিষয়ক মন্ত্রী আনিসুল হক বলেছেন, আইন যা বলে, তাই হবে। আইনে যদি বলে তিনি নির্বাচন করতে পারবেন, তাহলে তিনি করবেন। আর আইনে যদি বলে তিনি নির্বাচন করতে পারবেন না, তাহলে তিনি তা করতে পারবেন না। মন্ত্রী বলেন, আপতত যে আইন আছে তাতে মনে হয় না যে, তিনি আগামী জাতীয় সংসদ নির্বাচনে অংশগ্রহণ করতে পারবেন।

আজ ঢাকায় বিচার প্রশাসন প্রশিক্ষণ ইনস্টিটিউটে সহকারী জজদের ৪৭ তম বিশেষ বুনিয়াদি প্রশিক্ষণ কোর্সের উদ্বোধন শেষে সাংবাদিকদের প্রশ্নের জবাবে মন্ত্রী এসব কথা বলেন।

আনিসুল হক বলেন, বাংলাদেশের সংবিধানের ৬৬ অনুচ্ছেদে বলা আছে, যদি কোনো ব্যক্তি নৈতিক স্খলনজনিত কোনো ফৌজদারি অপরাধে দোষী সাব্যস্ত হয়ে অন্যূন দুই বছরের কারাদণ্ডে দণ্ডিত হন এবং তার মুক্তিলাভের পর পাঁচ বছরকাল অতিবাহিত না হয়ে থাকে তাহলে তিনি জাতীয় সংসদ সদস্য পদে নির্বাচন করতে পারবেন না। তিনি (খালেদা জিয়া) তো আদালতের মাধ্যমে দণ্ডপ্রাপ্ত।

বিএনপির আইনজীবীরা খালেদা জিয়ার পক্ষে আপিল করে তা শুনানির উদ্যোগ নিচ্ছেন না। এর ফল কি হবে- এমন প্রশ্নের জবাবে আইনমন্ত্রী বলেন, তারা কি করবেন, আর কি করবেন না, আমি কি সে জন্য তাদের উপদেশ দেবো ? তারা আপিল শুনানির উদ্যোগ নিচ্ছেন না, তার কৈফিয়ত যদি আমাকে দিতে হয়, তাহলে তো সেটা অযৌক্তিক হবে।

ডিজিটাল নিরাপত্তা আইনের বিষয়ে আনিসুল হক বলেন, এ আইন নিয়ে উদ্বিগ্ন হওয়ার কিছু নেই। কারণ এ আইন করাই হয়েছে শুধু সাইবার অপরাধ দমন করার জন্য। বাকস্বাধীনতা বা সংবাদ মাধ্যমের স্বাধীনতা খর্ব করার জন্য এ আইন করা হয়নি। ডিজিটাল নিরাপত্তা আইনের আওতায় যে ২৯টি গুরুত্বপূর্ণ তথ্য অবকাঠামোর নাম ঘোষণা দেওয়া হয়েছে সে বিষয়ে তিনি কয়েক দিনের মধ্যে ব্যাখ্যা দেবেন বলে জানান আইনমন্ত্রী।

প্রশিক্ষণ ইনস্টিটিউটের মহাপরিচালক বিচারপতি নাজমুন আরা সুলতানার সভাপতিত্বে অনুষ্ঠানে বক্তব্য রাখেন আইন সচিব মোঃ গোলাম সারওয়ার।

#

রেজাউল/পাশা/রাহাত/মোশারফ/আরাফাত/লিখন/২০২২/১৭৪২ঘন্টা

তথ্যবিবরণী নম্বর : ৪০৬৭

**কোভিড-১৯ সংক্রান্ত সর্বশেষ প্রতিবেদন**

ঢাকা, ২৫ আশ্বিন (১০ অক্টোবর) :

 স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা ইনস্টিটিউট (আইইডিসিআর)-এর তথ্যানুযায়ী রবিবার সকাল ৮টা থেকে আজ সোমবার সকাল ৮টা পর্যন্ত ২৪ ঘণ্টায় দেশে ৩৬৭ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৯ দশকি ১৯ শতাংশ। এ সময় ৩ হাজার ৯৯৪ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে ৩ জনের মৃত্যু হয়েছে। এ পর্যন্ত ২৯ হাজার ৩৮৪ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৭০ হাজার ৬৩৯ জন।

#

কবীর/পাশা/মোশারফ/আরাফাত/রেজাউল/২০২২/১৮৩০ ঘণ্টা

তথ্যবিবরণী                                                                                          নম্বর :৪০৬৬

**বিসিক ভবনে ‘বঙ্গবন্ধু কর্নার’ উদ্বোধন করলেন শিল্পমন্ত্রী**

ঢাকা, ২৫ আশ্বিন (১০ অক্টোবর) :

শিল্পমন্ত্রী নূরুল মজিদ মাহমুদ হুমায়ূন আজ শিল্প মন্ত্রণালয়ের আওতাধীন বাংলাদেশ ক্ষুদ্র ও কুটির শিল্প করপোরেশন (বিসিক) এর প্রধান কার্যালয়ে স্থাপিত ‘বঙ্গবন্ধু কর্নার’ এর উদ্বোধন করেছেন। রাজধানীর তেজগাঁও শিল্প এলাকায় বিসিক ভবনে ‘বঙ্গবন্ধু কর্নার’ উদ্বোধন অনুষ্ঠানে শিল্প প্রতিমন্ত্রী কামাল আহমেদ মজুমদার, শিল্প সচিব জাকিয়া সুলতানা এবং বিসিক চেয়ারম্যান মুহঃ মাহবুবর রহমান উপস্থিত ছিলেন।

‘বঙ্গবন্ধু কর্নার’ এর উদ্বোধন উপলক্ষ্যে আয়োজিত আলোচনা সভায় প্রধান অতিথির বক্তব্যে শিল্পমন্ত্রী বলেন, হাজার বছরের শ্রেষ্ঠ বাঙালি স্বাধীনতার মহান স্থপতি জাতির পিতা বঙ্গবন্ধু শেখ মুজিবুর রহমানের আদর্শ, জীবনাচার, রাজনৈতিক দর্শন, নেতৃত্বগুণ, দেশপ্রেমসহ সার্বিক কর্মকাণ্ড এবং আমাদের মহান মুক্তিযুদ্ধের সঠিক ইতিহাস জানার সুযোগ সৃষ্টির জন্য বিসিকের উদ্যোগে ‘বঙ্গবন্ধু কর্নার’ স্থাপন করা হয়েছে। এ কর্নারের উদ্দেশ্য হলো সরকারি প্রতিষ্ঠানের কর্মকর্তা-কর্মচারীদেরকে মুক্তিযুদ্ধের চেতনায় উদ্বুদ্ধকরণ, তাদের নৈতিকতা ও মননশীলতার উন্নয়ন এবং বঙ্গবন্ধুর আদর্শে অনুপ্রাণিত করা।

মন্ত্রী আরও বলেন, বঙ্গবন্ধু ও বাংলাদেশ এ দুটি নাম ওতপ্রোতভাবে জড়িত। বাংলাদেশকে জানতে হলে আমাদের অবশ্যই বঙ্গবন্ধু সম্পর্কে জানতে হবে। জাতির পিতা বঙ্গবন্ধু শেখ মুজিবুর রহমানের দৃঢ় নেতৃত্বে আমরা স্বাধীন বাংলাদেশ পেয়েছি, লাল-সবুজের পতাকা পেয়েছি। এ ‘বঙ্গবন্ধু কর্নার’ এর মাধ্যমে বিসিকের ১ হাজার ৭০০ জন কর্মকর্তা ও কর্মচারী এবং বিসিকের সাথে সংশ্লিষ্ট উদ্যোক্তারা বঙ্গবন্ধুর আদর্শে অনুপ্রাণিত হয়ে সোনার বাংলা বিনির্মাণে ভূমিকা রাখতে সক্ষম হবে।

‘বঙ্গবন্ধু কর্নার’ উদ্বোধন ও বিসিক কর্মকর্তা সমিতির অভিষেক অনুষ্ঠানে বিশেষ অতিথির বক্তব্যে শিল্প প্রতিমন্ত্রী কামাল আহমেদ মজুমদার বলেন, মধ্যম আয়ের বাংলাদেশকে উন্নত বিশ্বের কাতারে পৌঁছাতে হলে চতুর্থ শিল্প বিপ্লবকে কাজে লাগাতে হবে, বেকার সমস্যার সমাধান করতে হবে এবং সামাজিক বৈষম্য দূর করতে হবে। তিনি বলেন, পরিবেশের ভারসাম্য বজায় রেখে দেশের শিল্প খাতের সম্প্রসারণের মাধ্যমে একটি শিল্পোন্নত বাংলাদেশ গড়ে তুলতে আমাদের সর্বাত্মক প্রচেষ্টা অব্যাহত রয়েছে।

উল্লেখ্য, বিসিক ভবনের ‘বঙ্গবন্ধু কর্নার’-এ বঙ্গবন্ধুর ঐতিহাসিক ৭ মার্চের ভাষণ ও মুক্তিযোদ্ধাদের নিয়ে ‘জনকের ডাকে জাতির মুক্তি’ শিরোনামে শিল্পকর্ম স্থাপন করা হয়েছে। বিভিন্ন আলোকচিত্রে বঙ্গবন্ধুকে তুলে ধরা হয়েছে। বঙ্গবন্ধুর জন্ম থেকে মৃত্যু, বর্ণাঢ্য রাজনৈতিক ও ব্যক্তি জীবন, রাষ্ট্র পরিচালনা সব পর্যায়ের ফটোবায়োগ্রাফি দিয়ে কেন্দ্রটি সাজানো হয়েছে। এছাড়া স্থান পেয়েছে স্বাধীনতার ঘোষণাপত্রসহ এ সংক্রান্ত বিভিন্ন দুর্লভ দলিল, দেশি-বিদেশি পত্রিকায় মুক্তিযুদ্ধ সময়কার প্রকাশিত সংবাদের ছবি ও আলোক চিত্র। আরও রয়েছে বঙ্গবন্ধুর হাতে লেখা বেশ কিছু চিঠি, মুক্তিযুদ্ধ ও বঙ্গবন্ধু বিষয়ক বিভিন্ন বই।

পরে শিল্পমন্ত্রী বিসিক কর্মকর্তা সমিতির কেন্দ্রীয় কার্যনির্বাহী পরিষদের নবনির্বাচিত প্রতিনিধিবৃন্দের অভিষেক ও শপথ গ্রহণ অনুষ্ঠানে প্রধান অতিথি হিসেবে যোগ দেন।

#

মোহাম্মদ/পাশা/রাহাত/মোশারফ/আরাফাত/লিখন/২০২২/২০০১ ঘন্টা

তথ্যবিবরণী নম্বর : ৪০৬৫

**জাতির পিতার অবিসংবাদিত নেতৃত্বে বাঙালি জাতি অর্জন করে স্বাধীন সার্বভৌম বাংলাদেশ**

 **-আবুল হাসানাত আবদুল্লাহ্**

বরিশাল, ২৫ আশ্বিন (১০ অক্টোবর) :

পার্বত্য চট্টগ্রাম শান্তি চুক্তি বাস্তবায়ন ও পরিবীক্ষণ কমিটির আহ্বায়ক (মন্ত্রী পদমর্যাদা) আবুল হাসানাত আবদুল্লাহ্ বলেছেন, জাতির পিতা বঙ্গবন্ধু শেখ মুজিবুর রহমানের অবিসংবাদিত নেতৃত্বে বাঙালি জাতি অর্জন করে স্বাধীন-সার্বভৌম বাংলাদেশ। তিনি দলীয় নেতা-কর্মীদের বঙ্গবন্ধুর আদর্শ, স্বাধীনতা সংগ্রাম, ইতিহাস, ঐতিহ্য ও সরকারের উন্নয়ন অগ্রযাত্রা নতুন প্রজন্মসহ দেশবাসীর কাছে তুলে ধরার আহ্বান জানান।

আবুল হাসানাত আবদুল্লাহ্‌ আজ বরিশালের আগৈলঝাড়া উপজেলার সেরালে স্থানীয় আওয়ামী লীগের নেতা-কর্মীদের সাথে মতবিনিময়কালে প্রধান অতিথির বক্তব্যে এসব কথা বলেন।

আবুল হাসানাত আবদুল্লাহ্‌ বলেন, প্রধানমন্ত্রী শেখ হাসিনার গতিশীল ও বলিষ্ঠ নেতৃত্বে আর্থ-সামাজিক খাতে বাংলাদেশের বিস্ময়কর উত্থান ও অগ্রযাত্রা এখন সারাবিশ্বে স্বীকৃত। প্রধানমন্ত্রী শেখ হাসিনা জাতীয় অর্থনীতির আঙ্গিনায় অসীম সাহস ও দূরদর্শিতার প্রতীক। তিনি বলেন, প্রধানমন্ত্রীর সঠিক দিক নির্দেশনায় দেশকে এগিয়ে নিতে আওয়ামী লীগের প্রতিটি নেতাকর্মীকে সততা, নিষ্ঠা ও আন্তরিকতার সাথে কাজ করতে হবে।

আবুল হাসানাত আবদুল্লাহ্‌ বলেন, উন্নত বাংলাদেশ গড়তে ৪র্থ শিল্প বিপ্লব কাজে লাগাতে হবে। নতুন প্রজন্মকে দ্রুত পরিবর্তশীল বিশ্বের সাথে খাপ খাওয়াতে শিক্ষা ব্যবস্থা ঢেলে সাজানো হচ্ছে। তিনি বলেন, বঙ্গবন্ধু হত্যা-মামলা, যুদ্ধাপরাধ ও মানবতাবিরোধী অপরাধসহ চাঞ্চল্যকর অন্যান্য মামলার রায় প্রদানের মাধ্যমে দেশে সুশাসন প্রতিষ্ঠিত হয়েছে। তিনি আরো বলেন,  দেশের উন্নয়ন, শান্তি-শৃঙ্খলা, নিরাপত্তা ও প্রগতির ধারাকে বাধাগ্রস্ত করতে দেশ বিরোধী চক্র দেশে-বিদেশে ষড়যন্ত্র করছে। তিনি এসব ষড়যন্ত্রকারীকে রুখে দিতে আওয়ামী লীগের নেতা-কর্মীদের প্রতি আহ্বান জানান।

#

আহসান/পাশা/রাহাত/মোশারফ/আরাফাত/রেজাউল/২০২২/১৮১৮ ঘণ্টা

তথ্যবিবরণী                                                                                          নম্বর :৪০৬৪

**বিএনপি উল্টাপাল্টা স্বপ্ন দেখলে বেগম জিয়াকে কারাগারে ফেরতের কথা ভাবতে হবে**

 **--তথ্য ও সম্প্রচার মন্ত্রী**

ঢাকা, ২৫ আশ্বিন (১০ অক্টোবর) :

আওয়ামী লীগের যুগ্ম সাধারণ সম্পাদক এবং তথ্য ওসম্প্রচারমন্ত্রী ড. হাছান মাহ্‌মুদ বলেছেন, ‘দেশ পরিচালনার বিষয়ে আমান উল্লাহ আমান সাহেবরা যদি উল্টাপাল্টা স্বপ্ন দেখতে থাকেন তাহলে সরকারকে ভাবতে হবে বেগম খালেদা জিয়ার প্রতি প্রধানমন্ত্রী শেখ হাসিনা যে বদান্যতা দেখিয়েছেন সেটির আদৌ প্রয়োজন আছে না কি তাকে আবার কারাগারে পাঠাতে হবে।’

সোমবার দুপুরে সচিবালয়ে মন্ত্রণালয়ের সভাকক্ষে সাংবাদিকদের সাথে মতবিনিময়কালে বিএনপি নেতা আমান উল্লাহ আমানের সাম্প্রতিক মন্তব্য ‘১০ ডিসেম্বরের পর খালেদা জিয়ার কথায় দেশ চলবে’ এ নিয়ে প্রশ্নের জবাবে মন্ত্রী আরো বলেন, ‘আমান উল্লাহ আমান সাহেব সম্ভবত এ ধরনের কোনো কিছু স্বপ্নে দেখেছেন। অথচ প্রধানমন্ত্রী শেখ হাসিনার কৃপা-বদান্যতায়ই বেগম খালেদা জিয়া কারাগারের বাইরে আছেন।’

মানবাধিকার কর্মী সুলতানা কামালকে নিয়ে বিএনপি নেতা রুহুল কবির রিজভীর মন্তব্য সম্পর্কে প্রশ্নের জবাবে ড. হাছান বলেন, ‘বেগম সুলতানা কামালের প্রতি যথাযথ সম্মান রেখেই বলতে চাই, তিনি একজন মানবাধিকার কর্মী, বিশিষ্ট বুদ্ধিজীবী এবং তার অনেক বক্তব্যের সাথে আমি নিজেও একমত নই। তার বেশির ভাগ বক্তব্যই সরকারের বিরুদ্ধে। তাই বলে তাকে ব্যক্তিগতভাবে আক্রমণ করে কথা বলা শালীনতা ও শিষ্টাচার বিবর্জিত।’

যারা এ ধরনের মানবাধিকার কর্মী বা সমালোচক তারা নিজেদের দৃষ্টিভঙ্গিতেই বিষয়গুলো দেখেন, তাদের বক্তব্যের সমালোচনা হতে পারে কিন্তু ব্যক্তিগত আক্রমণ হওয়া সমীচীন নয় উল্লেখ করে তথ্যমন্ত্রী বলেন, ‘রিজভী সাহেব সুলতানা কামালের ব্যাপারে বক্তব্য রাখতে গিয়ে যেভাবে তাকে আওয়ামী লীগের দালাল বলেছেন, কখন যে রিজভী সাহেব মির্জা ফখরুল সাহেবকেও আওয়ামী লীগের দালাল বলে বসেন, আমি সেই শঙ্কার মধ্যে আছি।’

বিএনপি মহাসচিব মির্জা ফখরুল ইসলাম আলমগীরের ‘পাকিস্তানই ভালো ছিল’ মন্তব্যের বিষয়ে প্রশ্নের জবাবে সম্প্রচারমন্ত্রী হাছান মাহ্‌মুদ বলেন, ‘মির্জা ফখরুল সাহেবের বক্তব্য বিশ্লেষণ করলে তার অর্থ দাঁড়ায়- বাংলাদেশ হওয়াটা সঠিক হয় নাই। অর্থাৎ, তার মতে জিয়া মেজর থাকলেই ভালো ছিল। কারণ বাংলাদেশ সৃষ্টি না হলে জিয়া তো মেজরই থাকতো, মেজর জেনারেল হতে পারতো না। আমি মনে করি এই বক্তব্যের মাধ্যমে মির্জা ফখরুল সাহেব আমাদের মুক্তিযুদ্ধ, স্বাধীনতা, মুক্তিযুদ্ধে শহীদ সবার প্রতি অবমাননা করেছেন এবং তিনি বাংলাদেশে রাজনীতি করার অযোগ্য হওয়া উচিত। অন্য কোনো দেশ হলে তার বিরুদ্ধে নানা আইনগত ব্যবস্থা নেওয়া হতো এবং তিনি সেই দেশে রাজনীতি করার অযোগ্য হতেন। কিন্তু দুঃখজনক হলেও সত্য এ নিয়ে যেভাবে কথাবার্তা ও বিশ্লেষণ হওয়া দরকার ছিল সেটি আমি দেখতে পাচ্ছি না।’

দেশে গণতন্ত্র নিয়ে বিএনপি মহাসচিবের সমালোচনার জবাবে মন্ত্রী ড. হাছান বলেন, ‘বন্দুকের নলের আগা থেকে যাদের জন্ম, অগণতান্ত্রিকভাবে ক্ষমতা দখল করে ক্ষমতার উচ্ছিষ্ট বিলিয়ে যে দলের জন্ম, যারা ১৫ ফেব্রুয়ারির বিতর্কিত নির্বাচন করেছিল, যে রাজনৈতিক দল তাদের গঠনতন্ত্র থেকে ৭ ধারা বাতিল করে দুর্নীতিবাজদের, দুর্নীতির দায়ে শাস্তিপ্রাপ্তদের রাজনীতি করার অধিকার দিয়েছে, তারা যখন গণতন্ত্রের কথা বলে তখন মানুষ হাসে।’

#

আকরাম/পাশা/রাহাত/মোশারফ/আরাফাত/লিখন/২০২২/১৬১৭ঘন্টা

তথ্যবিবরণী নম্বর : ৪০৬৩

**বঙ্গবন্ধুর অসাম্প্রদায়িক বাংলাদেশে আমরা সবাই বাস করছি**

 **- পার্বত্য চট্টগ্রাম বিষয়ক মন্ত্রী**

বান্দরবান, ২৪ আশ্বিন (৯ অক্টোবর) :

 পার্বত্য চট্টগ্রাম বিষয়ক মন্ত্রী বীর বাহাদুর উশৈসিং বলেছেন, বঙ্গবন্ধু শেখ মুজিবুর রহমানের অসাম্প্রদায়িক বাংলাদেশে জাতি, ধর্ম, বর্ণ নির্বিশেষে সকল ধর্মের মানুষ একত্রিত হয়ে আমরা বসবাস করছি। সব ধর্মের মানুষ এখানে শান্তিপ্রিয়ভাবে মিলেমিশে বসবাস করছে। তিনি বলেন, প্রধানমন্ত্রী সবসময়ই বলে আসছেন, ধর্ম যার যার উৎসব আমাদের সবার। আমরা সবাই এ নীতিতে বিশ্বাসী।

  বান্দরবান সদর উপজেলায় উজানীপাড়া বৌদ্ধ বিহারে উপস্থিত হয়ে ধর্মীয় দেশনা গ্রহণ শেষে বিহার প্রাঙ্গনে সাংবাদিকদের সাথে এক সৌজন্য সাক্ষাতে তাঁর বক্তব্যে মন্ত্রী এসব কথা বলেন।

  মন্ত্রী বলেন, বৌদ্ধধর্মাবলম্বীদের শুভ প্রবারণার শুভেচ্ছা সারাবিশ্বের ধর্মাবলম্বী মানুষের কাছে পৌছেঁ দিতে সকলকে ঐক্যবদ্ধ হতে হবে। মন্ত্রী বলেন, সারাবিশ্বের বৌদ্ধ ধর্মাবলম্বীদের জন্য আজকের দিনটি অত্যন্ত পবিত্র। বৌদ্ধ ধর্মের অনুসারীগণ বৌদ্ধ বিহারে একসাথে তিন মাস বর্ষাব্রত পালন এবং সাধনা করেন। একসাথে তিনমাস বসবাসের সময় কোনো কারণে যদি মনোমালিন্য হয়ে থাকে, শেষের দিনে প্রবারণা পূর্ণিমার এই দিনে সবাই একসাথে মিলেমিশে একে অপরের দোষ ত্রুটি ক্ষমা করে দেন। পবিত্রতম এ সময়ে ফানুস উড়ানো হয় এবং পরে চুল কেটে সব পূণ্য কাজের সমাপ্তি হয়।

 এর আগে মন্ত্রী বান্দরবান উজানীপাড়া বৌদ্ধ বিহারে ধর্মীয় দেশনা গ্রহণ করেন। এসময় মন্ত্রীর সহধর্মিনী ও পুত্র উপস্থিত ছিলেন। ধর্মীয় দেশনা প্রদান করেন বান্দরবান উজানীপাড়া রাজগুরু মহা বৌদ্ধ বিহারের বিহারাধ্যক্ষ ড. সুবন্নলংকারা মহাথের। পরে মন্ত্রী পবিত্র প্রবারণা পূর্ণিমার উৎসবে ফানুস ওড়ান।

#

 রেজুয়ান/এনায়েত/মাহমুদ/শামীম/২০২২/২২৩০ঘণ্টা

তথ্যবিবরণী নম্বর : ৪০৬২

**মহানবী (সা.) এর শিক্ষা ও আদর্শ মুসলিম উম্মাহকে উদার ও মানবিক হতে শিক্ষা দেয়**

 **-ধর্ম প্রতিমন্ত্রী**

ঢাকা, ২৪ আশ্বিন (৯ অক্টোবর) :

 ধর্ম প্রতিমন্ত্রী মোঃ ফরিদুল হক খান বলেছেন, মহানবী (সা.) এর ক্ষমা ও উদারতা, নারী জাতির প্রতি সম্মান, শিক্ষা ও জ্ঞান অর্জনে গুরুত্ব প্রদান, অমুসলিম নাগরিকদের নিরাপত্তা, মানবিক আচরণ, কল্যাণ ভাবনা,শান্তি ও যুদ্ধনীতি, মদীনা সনদ, হুদাইবিয়ার সন্ধি ও রক্তপাতহীন মক্কা বিজয়ের ইতিহাস মুসলিম উম্মাহকে উদার ও মানবিক হতে শিক্ষা দেয়।

 আজ ঢাকায় জাতীয় প্রেসক্লাব আয়োজিত পবিত্র ইদে মিলাদুন্নবী (সা.) উপলক্ষ্যে ‘ইসলামে সাম্য ও সম্প্রীতি’ শীর্ষক আলোচনা সভা ও মিলাদ মাহফিলে প্রধান অতিথির বক্তৃতায় প্রতিমন্ত্রী এসব কথা বলেন।

 প্রতিমন্ত্রী বলেন, প্রিয় নবী হযরত মুহাম্মদ (সা.) এর আদর্শ অনুসরণ করে আমরা বাংলাদেশের হাজার বছরের সাম্প্রদায়িক সম্প্রীতির দৃষ্টান্তকে আরো সুসংহত ও ‍সুদৃঢ করতে পারি । এতে বিশ্বনবীর উম্মত হিসেবে সারা বিশ্বে আমাদের ভাবমর্যাদা উজ্জল হবে এবং অমুসলিম দেশসমূহে সংখ্যালঘু হিসেবে বসবাসরত মুসলিম ভাই-বোনদের জীবনযাত্রা আরো নিরাপদ, শান্তিপূর্ণ ও সম্মানজনক হবে। তিনি বলেন, মহান আল্লাহ রাব্বুল আলামীন আমাদের প্রিয়নবী (সা.) কে এ পৃথিবীতে প্রেরণ করেছেন ‘রহমাতুল্লিল আ’লামিন’ তথা সারা জাহানের জন্য রহমত হিসেবে ।

 প্রতিমন্ত্রী আরো বলেন, প্রিয়নবী (সা.) তাওহীদের দাওয়াত, ইসলামের আদর্শ প্রচার, সাম্প্রদায়িক সম্প্রীতি প্রতিষ্ঠা, ন্যায় ও সমতাভিত্তিক সমাজ গঠন এবং মানবকল্যাণে নিজেকে নিয়োজিত করে বিশ্বে শান্তি ও কল্যাণের সুবাতাস বইয়ে দিয়েছিলেন ।

 জাতীয় প্রেসক্লাবের সভাপতি ফরিদা ইয়াসমিনের সভাপতিত্বে অনুষ্ঠিত আলোচনা সভা ও দোয়া মাহফিলে আরো বক্তৃতা করেন জাতীয় প্রেসক্লাবের সাধারণ সম্পাদক ইলিয়াস খান, সিনিয়র সাংবাদিক সৈয়দ আখতার ইউসুফ, ঢাকা রিপোর্টার্স ইউনিটির সাবেক সভাপতি মুরসালিন নোমানী, সাংবাদিক আইয়ুব ভূঁইয়া ও বখতিয়ার রানা।

 এর পূর্বে প্রতিমন্ত্রী সোহরাওয়ার্দী উদ্যান, ঢাকায় আঞ্জুমানে রহমানীয়া মঈনীয়া মাইজভান্ডারিয়া আয়োজিত আঞ্জুমানে রহমানীয়া মঈনীয়া মাইজভান্ডারিয়া ও আন্তর্জাতিক সুফি ঐক্য সংতির এর চেয়ারম্যান সৈয়দ সাইফুদ্দিন আহমদ আল হাসানীর সভাপতিত্বে অনুষ্ঠিত পবিত্র ইদে মিলাদুন্নবী (সা.) উপলক্ষ্যে আয়োজিত আলোচনা সভা ও শান্তি সমাবেশে উদ্বোধক হিসেবে এবং কাজী বশির মিলনায়তন, (মহানগর নাট্যমঞ্চ), গুলিস্তান, ঢাকায় মাইজভান্ডারিয়া দরবার শরীফ আয়োজিত মাইজভান্ডারিয়া দরবারের সাজ্জাদানশীন শাহ সুফি সৈয়দ সহিদ উদ্দিনের সভাপতিত্বে অনুষ্ঠিত পবিত্র ইদে মিলাদুন্নবী (সা.) উপলক্ষ্যে আয়োজিত সেমিনারে প্রধান অতিথি হিসেবে বক্তৃতা করেন।

#

আনোয়ার/এনায়েত/মাহমুদ/শামীম/২০২২/২১৩০ঘণ্টা

তথ্যবিবরণী নম্বর : ৪০৬১

**প্রধানমন্ত্রী শেখ হাসিনা অসাম্প্রদায়িক চেতনায় দেশকে উন্নয়নের পথে এগিয়ে নিয়ে যাচ্ছেন**

 **- নৌপরিবহন প্রতিমন্ত্রী**

ঢাকা, ২৪ আশ্বিন (৯ অক্টোবর) :

 নৌপরিবহন প্রতিমন্ত্রী খালিদ মাহ্‌মুদ চৌধুরী বলেছেন, প্রধানমন্ত্রী শেখ হাসিনা অসাম্প্রদায়িক বাংলাদেশ, মুক্তিযুদ্ধের চেতনা এবং বঙ্গবন্ধুর আদর্শকে ধারণ করে দেশকে উন্নয়ন ও অগ্রগতির পথে এগিয়ে নিয়ে যাচ্ছেন। এসব কারণে প্রধানমন্ত্রী আজকে বিশ্বে প্রশংসিত হচ্ছেন। প্রধানমন্ত্রী প্রশংসিত হওয়া মানে বাংলাদেশের ১৬কোটি মানুষ প্রশংসিত হওয়া।

 আজ ঢাকায় মেরুল বাড্ডাস্থ আন্তর্জাতিক বৌদ্ধ বিহারে প্রবারণা পূর্ণিমা উপলক্ষ্যে ‘শুভ প্রবারণা পূর্ণিমার তাৎপর্য ও বিশ্বশান্তি’ শীর্ষক সদ্ধর্ম আলোচনা সভায় প্রধান অতিথির বক্তৃতায় প্রতিমন্ত্রী এসব কথা বলেন।

 প্রতিমন্ত্রী বলেন, জাতির পিতা বঙ্গবন্ধু একটি সাম্প্রদায়িক গোষ্ঠীর হাত থেকে বাঙালি জাতিকে মুক্ত করেছিলেন এবং সম্প্রীতির বন্ধনে আবদ্ধ করে একটি জাতিসত্ত্বা সৃষ্টি করেছিলেন। যেই জাতিসত্ত্বা সৃষ্টির সঙ্গে সকল ধর্ম বর্ণের মানুষ যুক্ত ছিল। তারা রক্ত দিয়ে এই বাংলাদেশের নাম লিখিয়েছে। বঙ্গবন্ধু আমাদের একটি সংবিধান দিয়েছেন। যে সংবিধান সম্প্রীতির কথা বলে। যে সম্প্রীতি নিয়ে আমাদের মহান নেতা বঙ্গবন্ধু সোনার বাংলা গড়ার কাজ শুরু করেছিলেন।

 প্রতিমন্ত্রী আরো বলেন, স্বাধীনতার মাত্র সাড়ে তিন বছরের মাথায় সপরিবারে জাতির পিতা বঙ্গবন্ধু শেখ মুজিবুর রহমানকে হত্যা করা হয়েছিল। বঙ্গবন্ধুকে হত্যার পর বাংলাদেশের মানুষের মাঝে যে সম্প্রীতি ছিল তা বিনষ্ট হয়ে গেছে। এদেশকে বিভাজন করা হয়েছে ধর্ম দিয়ে, সমাজ দিয়ে, অর্থ দিয়ে। বিভক্তির ফলে এদেশ এগিয়ে যেতে পারেনি। এদেশ অন্ধকার থেকে অন্ধকারে তলিয়ে গেছে। প্রধানমন্ত্রী শেখ হাসিনা অসাম্প্রদায়িক চেতনা নিয়ে দেশকে উন্নয়নের পথে এগিয়ে নিয়ে যাচ্ছেন।

 বাংলাদেশ বুড্ডিস্ট ফেডারেশন এ অনুষ্ঠানের আয়োজন করে। ঢাকা আন্তর্জাতিক বৌদ্ধ বিহারের বিহারাধ‍্যক্ষ সদ্ধর্মকাণ্ডারী শ্রীমৎ ধর্মমিত্র মহাথেরের সভাপতিত্বে অনুষ্ঠানে অন‍্যান্যের মধ‍্যে বক্তব‍্য রাখেন প্রধানমন্ত্রীর বিশেষ সহকারী ও বাংলাদেশ আওয়ামী লীগের দপ্তর সম্পাদক ব‍্যারিস্টার বিপ্লব বড়ুয়া, ওয়ার্ড কাউন্সিলর মাসুম গণি তাপস, ওয়ার্ড কাউন্সিলর জাহাঙ্গীর আলম, প্রবারণা পূর্ণিমা উদ্‌যাপন পরিষদের মহাসচিব অমল কান্তি বড়ুয়া, বাংলাদেশ বুড্ডিস্ট ফেডারেশনের সাধারণ সম্পাদক ভিক্ষু সুনন্দপ্রিয় মহাথের, প্রবারণা পূর্ণিমা উদ্‌যাপন পরিষদের চেয়ারম‍্যান গৌতম অরিন্দম বড়ুয়া শেলু, বাংলাদেশ বুড্ডিস্ট ফেডারেশনের সভাপতি প্রকৌশলী দিবেন্দু বিকাশ চৌধুরী বড়ুয়া।

#

জাহাঙ্গীর/এনায়েত/মাহমুদ/শামীম/২০২২/২১১০ঘণ্টা

তথ্যবিবরণী নম্বর : ৪০৬০

**স্কুলগুলো শিক্ষার্থী দিয়ে ভরিয়ে তুলতে হবে**

 **---প্রাথমিক ও গণশিক্ষা প্রতিমন্ত্রী**

রৌমারি (কুড়িগ্রাম), ২৪ আশ্বিন (৯ অক্টোবর) :

প্রাথমিক ও গণশিক্ষা প্রতিমন্ত্রী মোঃ জাকির হোসেন বলেছেন, স্কুলগুলো আগের মতো আর ভাঙা টিনের ঘর নেই। তিনি বলেন, আমি যখন গাড়িতে বিভিন্ন জায়গায় যাই একটু উকি দিলেই দেখি আমার স্কুল আমার দিকে চেয়ে আছে। আপনাদের গ্রামের বাড়ির চেয়ে এখন স্কুল সুন্দর। বাউন্ডারি গেটসহ ওয়াল করা হয়েছে। লাল, নীল রং করা আছে। সুন্দর স্কুলগুলো শিক্ষার্থীদের দিয়ে পরিপূর্ণ করতে হবে। তবেই সুন্দর ভবন করা সার্থক হবে।

আজ কুড়িগ্রামের রৌমারীর উপজেলার দাঁতভাঙ্গা ইউনিয়নের আমবাড়ী তেলিমোড় নদীভাঙন এলাকা পরিদর্শনে যান গণশিক্ষা প্রতিমন্ত্রী। সেখানে ডিগ্রিরচর হলহলিয়া নদী মুখে স্থায়ী বাঁধ নির্মাণের দাবিতে মানববন্ধন কর্মসূচির আলোচনা সভায় প্রধান অতিথির বক্তব্যে প্রতিমন্ত্রী এসব কথা বলেন।

প্রতিমন্ত্রী বলেন, এই দেশ বঙ্গবন্ধুর, বঙ্গবন্ধু আমাদের জাতির পিতা। তিনি দেশ দিয়েছেন, পতাকা দিয়েছেন, এই দেশ বানিয়েছেন বঙ্গবন্ধু। নদী ভাঙলেও আমরা কষ্ট পাই, রাস্তা-ঘাট না থাকলে আমরাও কষ্ট পাই, এটার নাম আওয়ামী লীগ।

প্রতিমন্ত্রী আরো বলেন, অন্য আমল দেখেন আর আজকের অবস্থা দেখেন, আমরা খাদ্যে স্বয়ংসম্পূর্ণ। আমাদের কাপড়ের অভাব নেই। আজকে কমিউনিটি ক্লিনিক আপনাদের দরজায়। আপনারা এখানে স্বাস্থ্যসেবা পান। সরকারি হাসপাতালেও চিকিৎসার সুব্যবস্থা আছে। শিক্ষার্থীদের মায়েদের হাতে এখন মোবাইলে উপবৃত্তির টাকা পোঁছে যাচ্ছে। এবার পোশাকের এক হাজার টাকা করে দিয়েছে সরকার। স্কুলে বিস্কুট দেয়া হচ্ছে।

মানববন্ধন ও আলোচনা সভায় উপস্থিত ছিলেন উপজেলা পরিষদের ভাইস চেয়ারম্যান মোজাফর হোসেন, উপজেলা আওয়ামী লীগের সাধারণ সম্পাদক রেজাউল ইসলাম মিনুসহ এলাকার জনসাধারণ।

#

তুহিন/পাশা/মাহমুদ/আব্বাস/২০২২/১৮২২ ঘণ্টা

তথ্যবিবরণী নম্বর : ৪০৫৯

**বঙ্গভবনে ইদ-ই-মিলাদুন্নবী (সাঃ) উপলক্ষ্যে দোয়া ও মিলাদ মাহফিল অনুষ্ঠিত**

ঢাকা, ২৪ আশ্বিন (৯ অক্টোবর) :

আজ বাদ আছর বঙ্গভবনে দরবার হলে ইদ-ই-মিলাদুন্নবী উপলক্ষ্যে বিশেষ দোয়া ও মিলাদ মাহফিলের আয়োজন করা হয়। রাষ্ট্রপতি মোঃ আবদুল হামিদ মিলাদ ও দোয়া মাহফিলে অংশগ্রহণ করেন।

মিলাদ মাহফিলের পূর্বে মন্ত্রিপরিষদ সচিদ খন্দকার আনোয়ারুল ইসলাম ইদ-ই-মিলাদুন্নবীর গুরুত্ব ও তাৎপর্য এবং মহানবী হযরত মোহাম্মদ (সাঃ) এর জীবন ও কর্ম সম্পর্কে বক্তব্য রাখেন। মাহফিলে ধর্ম প্রতিমন্ত্রী মোঃ ফরিদুল হক খান, সংসদ সদস্য রেজওয়ান আহাম্মদ তৌফিক**,**রাষ্ট্রপতির পরিবারের সদস্য, তিন বাহিনীর ভারপ্রাপ্ত প্রধান,রাষ্ট্রপতির সচিবগণসহ বঙ্গভবনের সামরিক ও বেসামরিক কর্মকতা ও কর্মচারীরা অংশ নেন।

মিলাদের পর  দেশের শান্তি ও সমৃদ্ধি, জনগণের কল্যাণসহ মুসলিম উম্মাহর বৃহত্তর ঐক্য কামনা করে আল্লাহর দরবারে বিশেষ মোনাজাত করা হয়। মোনাজাতে ১৯৭৫ সালের ১৫ আগস্ট কালরাতে শাহাদৎবরণকারী জাতির পিতা বঙ্গবন্ধু শেখ মুজিবুর রহমান ও তাঁর পরিবারের সদস্যসহ ১৯৭১ সালের মুক্তিযুদ্ধ এবং বিভিন্ন গণতান্ত্রিক আন্দোলনে শহিদদের রুহের মাগফেরাত কামনা করা হয়।

মিলাদ মাহফিল ও মোনাজাত পরিচালনা করেন বঙ্গভবন মসজিদের পেশ ইমাম সাইফুল কাবির।

#

ইমরানুল/পাশা/মাহমুদ/আব্বাস/২০২২/১৭৫২ ঘণ্টা

তথ্যবিবরণী নম্বর : ৪০৫৮

**ফেতনা-ফ্যাসাদ সৃষ্টিকারীদের ব্যাপারে সতর্ক থাকতে হবে**

 **---তথ্য ও সম্প্রচার মন্ত্রী**

ঢাকা, ২৪ আশ্বিন (৯ অক্টোবর) :

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, যারা ইসলামের কথা বলে ফেতনা-ফ্যাসাদ সৃষ্টি করে ধর্মের বদনাম ও অমঙ্গল করছে, তাদের বিষয়ে সতর্ক থাকতে হবে।

পবিত্র ইদ-ই-মিলাদুন্নবী উপলক্ষ্যে আজ রাজধানীর সোহরাওয়ার্দী উদ্যানে আনজুমানে রহমানিয়া মইনীয়া মাইজভান্ডারিয়া সংগঠনের উদ্যোগে আয়োজিত শান্তি মহাসমাবেশ ও শোভাযাত্রায় বিশেষ অতিথি হিসেবে ভার্চুয়ালি যুক্ত হয়ে মন্ত্রী এ কথা বলেন।

মন্ত্রী বলেন, ‘ইসলামের কথা বলে যারা হত্যাকাণ্ড করে, মানুষের হাত-পায়ের রগ কাটে, তারা ইসলামের বন্ধু নয়, ইসলামের শত্রু। কোনো যুদ্ধ-বিগ্রহের মাধ্যমে এই দেশে ইসলাম প্রতিষ্ঠিত হয়নি অথচ অনেকে
ওলি-আকরামদের বিরুদ্ধে কথা বলে, তারা আসলে ফেতনা সৃষ্টিকারী।’

সমাবেশে আওয়ামী লীগের উপদেষ্টামণ্ডলীর সদস্য আমির হোসেন আমু প্রধান অতিথি, মুক্তিযুদ্ধ বিষয়ক মন্ত্রী আ ক ম মোজাম্মেল হক উদ্বোধক এবং ধর্ম প্রতিমন্ত্রী মোঃ ফরিদুল হক খান বিশেষ অতিথির বক্তব্য দেন।

হাছান মাহ্‌মুদ বলেন, ইসলামের জন্য প্রধানমন্ত্রী শেখ হাসিনা যা করেছেন, বঙ্গবন্ধুর পরে আর কোনো সরকার বা কেউ সেটি করেননি। তথ্য-উপাত্ত দিয়ে তিনি বলেন, প্রধানমন্ত্রী বঙ্গবন্ধুকন্যার নির্দেশে সারাদেশে এক লাখ মসজিদভিত্তিক মক্তব প্রতিষ্ঠা হয়েছে, যেখানে শিক্ষকরা মাসিক ৫ হাজার ২ শত টাকা করে ভাতা পান। শেখ হাসিনার নির্দেশে সারাদেশে জেলা-উপজেলায় ছয়শত মসজিদ নির্মিত হয়েছে ও হচ্ছে, সেগুলোর দিকে তাকালে চোখ জুড়িয়ে যায়। তিনি কওমি মাদ্রাসার সনদের স্বীকৃতি দেওয়ার পর তাদের অনেকেরই সরকারি চাকুরি হয়েছে।

মহানবী (সা.) এর জন্মদিন ইদ-ই-মিলাদুন্নবী সারাবিশ্বের মুসলমানদের জন্য আনন্দের দিন উল্লেখ করে মন্ত্রী বলেন, ‘রোহিঙ্গারা যাতে পূর্ণ অধিকার নিয়ে তাদের নিজের দেশ মিয়ানমারে ফিরে যেতে পারে এবং ফিলিস্তিনিরাসহ পৃথিবীর সমস্ত মুসলমানদের ওপরে নির্যাতন ও তাদের কষ্ট যাতে দূর হয় সে জন্য মহান স্রষ্টার দরবারে ফরিয়াদ জানাই।’

মাইজভান্ডারিয়া নেতা আল্লামা শাহসুফী সৈয়দ মঈনুদ্দীন আহমদের সভাপতিত্বে ও ত্বরীকত হজরতুলহাজ্ব শাহসুফী সৈয়দ সাইফুদ্দীন আহমেদের পরিচালনায় সমাবেশে সংসদ সদস্য নুরুল আমিন রুহুলসহ দেশি-বিদেশি অতিথিবৃন্দ বক্তব্য রাখেন।

আজ থেকে ১৪৫২ বছর আগে ৫৭০ সালে আরবি মাস রবিউল আউয়ালের ১২ তারিখে এই দিনে ইসলাম ধর্মের প্রবর্তক হযরত মুহাম্মদ (সা.) আরবের মক্কা নগরীতে জন্মগ্রহণ করেন। তাঁর পিতার নাম আব্দুল্লাহ, মাতার নাম আমিনা। ৬৩ বছর বয়সে ৬৩২ সালের এই দিনেই ইহধাম ত্যাগ করেন তিনি। বাংলাদেশসহ বিশ্বের বিভিন্ন দেশে মুসলিমরা দিনটি ইদ-ই-মিলাদুন্নবী হিসেবে পালন করে।

#

আকরাম/পাশা/মাহমুদ/আব্বাস/২০২২/১৭১৪ ঘণ্টা

তথ্যবিবরণী নম্বর : ৪০৫৭

**গুরুত্বপূর্ণ তথ্য পরিকাঠামো নিয়ে অপপ্রচারের বিরুদ্ধে সরকারের বক্তব্য প্রকাশ**

ঢাকা, ২৪ আশ্বিন (৯ অক্টোবর) :

অত্যন্ত দুঃখের সাথে লক্ষ্য করা যাচ্ছে যে, কতিপয় রাজনৈতিক দল ও প্রতিষ্ঠান সম্প্রতি তথ্য ও যোগাযোগ প্রযুক্তি বিভাগ ঘোষিত গুরুত্বপূর্ণ তথ্য পরিকাঠামোসমূহ থেকে কোনোরূপ তথ্য পাওয়া যাবে না মর্মে বানোয়াট ও মনগড়া বক্তব্য দিয়ে জনমনে বিভ্রান্তি ছড়াচ্ছে । জনসাধারণের মন থেকে এরূপ বানোয়াট ও বিভ্রান্তি দূর করার নিমিত্তে সরকারের বক্তব্য নিম্নরূপ:

গুরুত্বপূর্ণ তথ্য পরিকাঠামো (Critical Information Infrastructure) হচ্ছে সরকার কর্তৃক ঘোষিত এইরূপ কোনো বাহ্যিক বা ভার্চুয়াল তথ্য পরিকাঠামো, যাহা কোনো তথ্য-উপাত্ত বা কোনো ইলেকট্রনিক তথ্য নিয়ন্ত্রণ, প্রক্রিয়াকরণ, সঞ্চারণ বা সংরক্ষণ করে এবং যাহা ক্ষতিগ্রস্ত বা সংকটাপন্ন হলে (অ) জননিরাপত্তা বা অর্থনৈতিক নিরাপত্তা বা জনস্বাস্থ্য, (আ) জাতীয় নিরাপত্তা বা রাষ্ট্রীয় অখণ্ডতা বা সার্বভৌমত্বের ওপর ক্ষতিকর প্রভাব পড়তে পারে।

ডিজিটাল নিরাপত্তা আইন ২০১৮ এর ১৫ ধারার বিধান অনুসারে সরকার সরকারি গেজেটে প্রজ্ঞাপন দ্বারা উপরিউক্ত বিষয়াদি বিবেচনা করে ২৯টি প্রতিষ্ঠানকে গুরুত্বপূর্ণ তথ্য পরিকাঠামো হিসেবে ঘোষণা করেছে।

উক্ত প্রতিষ্ঠানসমূহে সরকার ও জনগণের গুরুত্বপূর্ণ ও আর্থিক তথ্যাবলী সংরক্ষিত থাকায় এদের সাইবার নিরাপত্তা নিশ্চিত করা অপরিহার্য। গুরুত্বপূর্ণ তথ্য পরিকাঠামোসমূহের আইটি অডিট সম্পন্ন, যথাযথ অবকাঠামো নির্মাণ, সঠিক মানসম্পন্ন  নেটওয়ার্ক রক্ষণাবেক্ষণ , যথাযথ স্ট্যান্ডার্ড অনুযায়ী হার্ডওয়্যার ও সফটওয়্যার ব্যবহার, দক্ষ ও যোগ্যতাসম্পন্ন মানবসম্পদ নিয়োগ ইত্যাদি কার্যক্রমের দ্বারা পরিকাঠামোসমূহের নিরাপত্তা নিশ্চিত করার মাধ্যমে  জনসাধারণকে নিরাপদ ও নিরবচ্ছিন্নভাবে সেবাসমূহ পৌঁছে দেওয়াই এই ঘোষণার প্রধান উদ্দেশ্য। উল্লেখ্য পৃথিবীর অনেক দেশ যথা: ভারত, কোরিয়া, যুক্তরাজ্যে গুরুত্বপূর্ণ তথ্য পরিকাঠামোসমূহ (Critical Information Infrastructures) চিহ্নিত আছে।

তথ্য ও যোগাযোগ প্রযুক্তি বিভাগ পুনরায় অত্যন্ত জোর দিয়ে জানাচ্ছে যে, রাষ্ট্র ও জনগণের স্বার্থে এই পদক্ষেপ নেয়া হয়েছে এবং উক্ত পরিকাঠামোসমূহের নিরাপত্তা সামান্যতম বিঘ্নিত হলে জনগণের বিপুল ক্ষতির কারণ হবে। এর সাথে জনগণের তথ্যপ্রাপ্তি সংক্রান্ত অধিকার ব্যাঘাত হওয়ার কোনো সম্পর্ক নেই বা তথ্য প্রাপ্তির অধিকারের সাথে ইহা সাংঘর্ষিক নয়।

অতএব বিভিন্ন মহলের এ বিষয়ে অপপ্রচারে বিভ্রান্ত না হওয়ার জন্য জনসাধারণকে অনুরোধ করা হলো।

#

শহিদুল/পাশা/মাহমুদ/আব্বাস/২০২২/১৭০৭ ঘণ্টা

তথ্যবিবরণী নম্বর : ৪০৫৬

**কোভিড-১৯ সংক্রান্ত সর্বশেষ প্রতিবেদন**

**ঢাকা,** ২৪ আশ্বিন (৯ অক্টোবর) :

 স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা ইনস্টিটিউট (আইইডিসিআর)-এর তথ্যানুযায়ী শনিবার সকাল ৮টা থেকে আজ রবিবার সকাল ৮টা পর্যন্ত ২৪ ঘণ্টায় দেশে ৪০৯ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৯ দশকি ৯৪ শতাংশ। এ সময় ৪ হাজার ১১৪ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে ১ জনের মৃত্যু হয়েছে । এ পর্যন্ত ২৯ হাজার ৩৮১ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৬৯ হাজার ৯৯৫ জন।

#

কবীর/পাশা/মাহমুদ/রেজাউল/২০২২/১৬৩৮ ঘণ্টা